AAV คงเป้าขนส่งผู้โดยสารปีนี้ที่ 17 ล้านคน เดินหน้าเปิดเส้นทางบินใหม่เพิ่ม
AAV คงเป้าหมายขนส่งผู้โดยสารตลอดปีอยู่ที่ 17 ล้านคน และเครื่องบินประจำการอย่างน้อย 50 ลำภายในสิ้นปีนี้ เดินหน้าเปิดเส้นทางบินใหม่เพิ่ม
13 พ.ค. 2559

นายธรรศพลฐ์ แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น จำกัด (มหาชน) หรือ AAV และผู้บริหารสายการบินไทยแอร์เอเชีย เปิดเผยว่า ผลประกอบการไตรมาส 1/59 เป็นไปตามแผนกลยุทธ์ที่วางไว้ในการเพิ่มเส้นทางบินใหม่ ๆ เพื่อรักษาความเป็นผู้นำตลาดสายการบินทั้งภายในประเทศและระหว่างประเทศ
 โดยใน 4 เดือนแรกของปีนี้ ไทยแอร์เอเชียได้เปิดตัวเส้นทางบินใหม่ไปแล้ว 10 เส้นทาง ได้แก่ จากกรุงเทพฯ สู่ซัวเถา โกชิ หลวงพระบาง และเวียงจันทน์, จากภูเก็ตสู่อู่ฮั่น, จากเชียงใหม่สู่ฉางซา และขอนแก่น, จากหาดใหญ่สู่เชียงราย ขอนแก่น และยะโฮร์ บาห์รู
  “นับเป็นเรื่องที่น่ายินดีที่เราสามารถเปิดบินตรงเชื่อมไทยสู่ลาวได้เป็นครั้งแรก ที่ 2 เมืองยุทธศาสตร์อย่างหลวงพระบางและเวียงจันทน์ ซึ่งทำให้เรามีเส้นทางบินครอบคลุมทุกประเทศใน CLMV (กัมพูชา ลาว เมียนมา และเวียดนาม) ซึ่งถือเป็นประเทศการลงทุนและการท่องเที่ยวที่กำลังเติบโตอย่างรวดเร็ว และยังได้เปิด “หาดใหญ่” เป็นฐานปฏิบัติการการบินแห่งที่ 6 เสริมศักยภาพศูนย์กลางการบินภาคใต้ บินตรงสู่หลากหลายเส้นทาง”นายธรรศพลฐ์ กล่าว
อย่างไรก็ตาม สำหรับไตรมาสที่ 2 จนตลอดปี 59  ไทยแอร์เอเชียยังคงเป้าหมายขนส่งผู้โดยสารตลอดปีอยู่ที่ 17 ล้านคน โดยมีเครื่องบินประจำการอย่างน้อย 50 ลำภายในสิ้นปีนี้ เดินหน้าเปิดเส้นทางบินใหม่เพิ่มเติมอีก พร้อมใช้ข้อได้เปรียบของเครือข่ายการบินที่ครอบคลุม เพิ่มความหลากหลายเส้นทางบินจาก 6 ฐานปฏิบัติการการบิน เจาะกลุ่มผู้ใช้บริการทั้งภาคการท่องเที่ยวและการค้าการลงทุน รวมทั้งใช้เทคโนโลยีใหม่ๆ เข้ามาจัดการและบริหารต้นทุนอย่างมีประสิทธิภาพต่อไป